Od 1.3.2012 Google komplexne zmenil, resp. zjednotil "privacy policies" pre všetky svoje produkty a služby. Nechajme teraz bokom, aký to malo dopad na všetky Google služby a aplikácie (Gmail, Googleplus, Youtube, Google kalendáre, …). Venujme sa iba zmenám, ktoré sa týkajú Google Adwords účtov na Slovensku.
Suspendovanie nových účtov – podivný schvaľovací proces
Úprimne, u nás vo firme máme striktne nastavené postupy pri tvorbe nových Adwords účtov a dlhé roky sa nám ani raz nestalo, že by sme na akýkoľvek nami spravovaný účet dostali suspendáciu od Google. Až do 2.3.2012, kedy sme nečakane dostali disapprove na nový účet, ktorý mal korektne vyplnené billing informácie, mal approvnuté všetky textové a bannerové kreatívy a jednoducho spĺňal všetky požiadavky (aj v rámci nových policies).
Po prihlásení do účtu na nás vyskakovala nasledujúca hláška:
"Your Google Adwords account has been permanently suspended because your billing information in this or a related account could not be verified."
Samozrejme sme boli situáciou prekvapení a okamžite sme ju začali riešiť s Adwords supportom. Napriek tomu, že so supportom máme veľmi dobré skúsenosti (touto cestou všetkých Google supporťákov pozdravujem – už ste nám mnohokrát pomohli), v tomto prípade nám veľmi pomôcť nevedeli. Schvaľovanie účtov ide zjavne úplne mimo supportu pre Slovensko. Dostali sme ale prísľub, že nechajú stav preveriť a pošlú vyjadrenie.
Tak sme čakali a čakali a čakali …. tri pracovné dni a nič. Ďalší telefonát na support, dokonca sme kontaktovali podporu pre väčších inzerentov priamo v Dubline. To asi mierne pomohlo (ale mohla to byť iba náhoda), nakoľko nám cca po piatich pracovných dňoch od suspendácie prišiel e-mail s nasledovným obsahom:
Dobrý den, pane Vlado,
ozývám se Vám v souvislosti s Vaším AdWords účtem XXX-XXX-XXXX a nezobrazování reklam.
Konzultovala jsem tuto záležitost s kolegy, kteří mě informovali, že Váš účet byl pozastaven, protože náš systém zjistil, že porušuje zásady společnosti Google.
Po důkladné kontrole však odborníci AdWords došli k závěru, že váš účet zásady neporušuje, a byl proto obnoven.
Děkujeme Vám za pochopení a omlouváme se za případné potíže. V případě, že byste měl k tomuto účtu další otázky, neváhejte se na mne prosím obrátit.
S přátelským pozdravem,
Andrea
Tým Google AdWords
Tak sme si vydýchli, napriek tomu sa pomerne ťažko klientovi vysvetlovalo, prečo kampane nebežali v dohodnutom termíne. Ale povedzme, že OK.
Asi o tri dni sme dostali suspend na ďalší nový účet a celý proces sa znova opakoval. S rovnakým výsledkom – pravidelne sme telefonovali na Adwords support (tentokrát už na dennej báze) a čakali cca týždeň, aby sme dostali ospravedlňujúci sa mail a info, že účet bol znovu povolený.
Poučenie, ktoré z toho plynie:
Akonáhle dostanete suspend účtu (a nie ste si vedomý, že ste porušili nejaké pravidlá) bombardujte support na dennej báze ("ešte stále nemáme vyjadrenie, prečo je náš účet suspendovaný…" – ale buďte k nim milý, oni za to fakt nemôžu) a pripravte si pevné nervy – je možné, že budete čakať pekných pár dní, kým sa to vyrieši.
Dobrá rada:
Nevytvárajte nové Adwords účty na mailové adresy končiace @gmail.com – najmä pokiaľ ide o gmail účet, ktorý používate len minimálne alebo na ňom nemáte nastavenú dvojkrokovú verifikáciu. Použite radšej nejaký váš firemný e-mail (ktorý si môžete vytvoriť len pre tieto účely). Nezaručí to, že nedostanete suspend, ale malo by to znížiť riziko.
Na schválenie účtu sa po novom čaká 2 až 3 pracovné dni
Až do marca sme boli zvyknutí, že po vytvorení nového účtu sa reklamy začnú zobrazovať tak do hodinky od prvého nabitia kreditu. Po novom to tak už nefunguje. Počkáte si dva až tri pracovné dni, kým sa reklamy začnú zobrazovať. Preto je dobré s tým dopredu rátať. Prvý raz nás to zaskočilo, ale jednoduchou novou zásadou v našom procese sa to vyriešilo (viď nižšie dobrú radu).
Dobrá rada:
Jednoducho vyplňte billing informácie v novom účte čo najskôr (tak 3 pracovné dni pred plánovaným spustením kampaní) a pre istotu hneď aj nabite nejaký kredit (10€ – 15€ úplne stačí).
Pokiaľ máte aj vy skúsenosti so suspendovaním vašich účtov a riešením tohto problému, napíšte nám do komentárov. Každá skúsenosť môže do budúcna pomôcť.